送陳行之之信州推官
作者：宋無
朝代：宋

paragraphs: 漢守曾懸榻，家聲復世綸。
贊廉推雅士，列郡重嘉賓。
昭代詳刑讞，賢僚體聖仁。
袴襦憐故老，狴犴念冤人。
英幹登時望，文華異等倫。
固宜膺寵渥，豈但活罷民。
江左名藩舊，風流佐幕新。
平反須有頌，剛决看如神。
郄鑒初榮養，黄香早締婣。
錦還鄉已晝，綵戲室俄春。
自補尋山屐，誰親墊雨巾。
拊循恩易洽，煦嫗俗當淳。
曲動陽關疊，樽移祖帳陳。
未能忘手握，何得更情親。
羨爾丹霄貴，悲余白髪貧。
尚期金鼎藥，猶客素衣塵。
巖壑將幽賞，烟霞欲隠淪。
交游千古事，離別百年身。
楚澤寒多雁，吳波暖見鱗。
相思不相見，音問莫辭頻。